નવી દિલ્હી, તા. 17: દિલ્હીમાં નીતિ આયોગની મહત્ત્વની બેઠકમાં વડાપ્રધાન નરેન્દ્ર મોદી તેમજ દેશભરના મુખ્યમંત્રીઓ હાજર રહ્યા હતા. બેઠકમાં નોટબંધી, જીએસટી, અર્થવ્યવસ્થા સહિતની બાબતોની ચર્ચા વિચારણા કરવામાં આવી હતી. મોદીએ બેઠક દરમિયાન કહ્યું હતું કે, દેશની અર્થવ્યવસ્થા સામે હવે વિકાસ દરને 10 ટકા સુધી પહોંચાડવાનો પડકાર છે. આ પડકાર માટે વધુ મહત્ત્વના નિર્ણયો લેવાની જરૂર ઉભી થશે. બેઠકના શરૂઆતી સંબોધનમાં મોદીએ વન નેશન વન ટેક્સને સાકાર કરવા માટે જીએસટી લાગુ કરાવવામાં રાજ્યોની ભૂમિકાની પ્રશંસા કરી હતી. આ ઉપરાંત દેશના વિકાસ માટે સહકારી સંઘવાદનો ઉલ્લેખ કર્યો હતો. એકસાથે ચૂંટણીના મુદ્દે પણ વ્યાપક ચર્ચાની વાત મોદીએ પોતાના સંબોધનમાં કરી હતી.